钦定古今图书集成/理学汇编/文学典/第165卷 > 徐师曾文体明辩 > 《读诸葛武侯传书怀赠长安崔少府叔封昆季》
## 钦定古今图书集成/理学汇编/文学典/第165卷 > 徐师曾文体明辩 > 《读诸葛武侯传书怀赠长安崔少府叔封昆季》

唐李白

汉道昔云季，群雄方战争。霸图各未立，割据资豪英。
赤伏起颓运，卧龙得孔明。当其南阳时，陇亩躬自耕。
鱼水三顾合，风云四海生。武侯立岷蜀，壮志吞咸京。
何人先见许，但有崔州平。余亦草间人，颇怀拯物情。
晚途值子玉，华发同衰荣。托意在经济，结交为弟兄。
毋令管与鲍，千载独知名。